"ไทยพาณิชย์" ตั้งบริษัทลูกลุยบิ๊กดาต้า
ธนาคารไทยพาณิชย์ขยายงานบิ๊กดาต้า จัดตั้งบริษัทลูกขึ้นมาใหม่อีกแห่ง หวังสร้างความคล่องตัว พัฒนาได้เต็มสูบ
2 พ.ค. 2560

ธนาคารไทยพาณิชย์ขยายงานบิ๊กดาต้า จัดตั้งบริษัทลูกขึ้นมาใหม่อีกแห่ง หวังสร้างความคล่องตัว พัฒนาได้เต็มสูบนายอาทิตย์ นันทวิทยา กรรมการผู้จัดการใหญ่ และประธานเจ้าหน้าที่บริหาร ธนาคารไทยพาณิชย์ เปิดเผยว่า ธนาคารอยู่ระหว่างการจัดตั้งบริษัทลูกอีก 1 แห่ง มีหน้าที่พัฒนาระบบฐานข้อมูลขนาดใหญ่ (บิ๊กดาต้า) ซึ่งได้ผ่านความเห็นชอบจากคณะกรรมการธนาคารแล้ว และอยู่ระหว่างขออนุมัติจากธนาคารแห่งประเทศไทย (ธปท.) โดยแต่งตั้งให้ นางสุทธาภา อมรวิวัฒน์ ดูแลบริษัทลูกดังกล่าว ซึ่งจากประสบการณ์จัดตั้งบริษัทดิจิทัล เวนเจอร์ คาดว่าใช้เวลาจัดตั้งบริษัทประมาณ 6 เดือนทั้งนี้ การที่ต้องแยกการงานด้านบิ๊กดาต้าออกมาตั้งเป็นบริษัทลูก เพื่อให้เกิดความคล่องตัวในการพัฒนา เนื่องจากวัฒนธรรมองค์กรของธนาคารที่มีลำดับชั้นอาจเป็นข้อจำกัดในการทำงาน ซึ่งงานด้านบิ๊กดาต้านั้นในธนาคารก็มีการพัฒนาอยู่ แต่บริษัทลูกจะมีความสามารถในทดลองพัฒนาได้เร็วและหลากหลายเปิดทางพัฒนาฐานข้อมูลทั้งการเงินและไม่ใช่การเงิน  โดยไม่จำเป็นต้องสร้างโครงสร้างพื้นฐานใหม่ แต่สามารถเดินหน้าด้วยระบบประมวลข้อมูลแบบอัลกอริทึม (Algorithm)“การขับเคลื่อนบิ๊กดาต้าในแบงก์ก็ทำอยู่ แต่ยังไม่เร็วอย่างที่อยากเห็น  จึงอยากให้มีทางด่วนที่สามารถให้วิ่งเร็วกว่า ไม่ต้องยุ่งเกี่ยวกับเลกาซี่ของแบงก์ โดยมีแผนการสร้างระบบข้อมูลขนาดใหญ่หลายเรื่องที่เกี่ยวข้องกับการยกระดับขีดความสามารถของธนาคาร แต่ธนาคารทำได้ไม่คล่องตัว  ก็ยกให้หน่วยงานใหม่ไปทดลอง” นายอาทิตย์ กล่าวอย่างไรก็ตาม ธนาคารมีแนวคิดแยกส่วนงานภายในออกมาเป็นบริษัทลูกเพิ่มเติมอีก โดยเตรียมแยกส่วนงานของไทยพาณิชย์ อะคาเดมี (SCB Academy) ที่มีนายวรวัจน์ สุวคนธ์ เป็นผู้ดูแล เป็นการแยกออกมาจากงานด้านทรัพยากรบุคคลของธนาคาร เพื่อให้เป็นสถาบันเพื่อพัฒนาบุคลากรทางการเงิน ที่ไม่ทับซ้อนกันภายในธนาคารที่จะทำให้คล่องตัวมากกว่า เพื่อให้เป็นโรงเรียนของนักการธนาคารเตรียมพร้อมพนักงานให้มีความรู้ทางการเงินใหม่ๆ